**Ministru kabineta noteikumu projekta „Grozījumi Ministru kabineta 2003. gada 16. septembra noteikumos Nr. 518 „Spiedieniekārtu kompleksu tehniskās uzraudzības kārtība”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma “Par bīstamo iekārtu tehnisko uzraudzību” 3.panta otrā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2003.gada 16.septembra noteikumi Nr.518 „Spiedieniekārtu kompleksu tehniskās uzraudzības kārtība” (turpmāk – Noteikumi) nosaka prasības, kas jāievēro organizējot un veicot darbus ar spiedieniekārtu kompleksiem, kas saskaņā ar normatīvajos aktos par spiedieniekārtām un to kompleksiem noteikto klasifikāciju atbilst III vai IV kategorijai (turpmāk — spiedieniekārtu komplekss), kā arī nosaka spiedieniekārtu kompleksa tehniskās uzraudzības kārtību.Attiecībā uz spiedieniekārtu kompleksu tehniskajām pārbaudēm Noteikumu prasības paredz, ka spiedieniekārtu kompleksa valdītājam visā spiedieniekārtu kompleksa lietošanas laikā ir jāveic kārtējās tehniskās pārbaudes, proti, ārējo tehnisko pārbaudi, iekšējo tehnisko pārbaudi un hidraulisko pārbaudi. Saskaņā ar Noteikumu 5.1 punktu spiedieniekārtu kompleksu tehniskās pārbaudes veic nacionālajā akreditācijas institūcijā akreditētas inspicēšanas institūcijas vai citā Eiropas Savienības dalībvalstī akreditēta inspicēšanas institūcija.Ekonomikas ministrija ir saņēmusi informāciju no inspicēšanas institūcijām, ka šobrīd Latvijas tirgū un lietošanā ir sastopami tādi spiedieniekārtu kompleksi, kuru izgatavošanā ir pielietoti tādi tehniskie risinājumi, kas pielāgoti jaunākajam zinātniskās un tehnoloģiskās attīstības līmenim un šādu spiedieniekārtu kompleksu tehnisko pārbaužu veikšana atbilstoši spēkā esošajam tiesiskajam regulējumam ir ierobežota vai pat nav iespējama. Šāda veida spiedieniekārtu kompleksiem ir būtiski apgrūtinājumi veikt Noteikumos noteikto iekšējo tehnisko un hidraulisko pārbaudi. Kā viens no piemēriem šādiem spiedieniekārtu kompleksiem ir iekārtas, kurās kā darba viela tiek izmantota termālā eļļa vai silikona eļļa. Saskaņā ar šo iekārtu ražotāja norādījumiem, ja iekārtas ekspluatācijā netiek konstatēti darba vielas zudumi, noplūdes, spiediena pazemināšanās, darba vielas (eļļas) nomaiņa jāveic ne biežāk kā ik pēc 10 gadiem, iekārtas ekspluatācijas laikā nodrošinot periodiskas darba vielas (eļļas) īpašību analīzes (reizi 4 gados). Šāda veida spiedieniekārtu kompleksiem iekšējo tehnisko pārbaudi ir iespējams veikt tikai pie darba vielas (eļļas) nomaiņas, savukārt hidraulisko pārbaudi šādām iekārtām nevar veikt, jo ūdeni izmantot nav iespējams (ūdens klātbūtne iekārtā var būt par iemeslu iekārtas avārijai), savukārt silikona eļļas izmantošana nav pieļaujama tās īpašību dēļ. Taču Noteikumu 46.2. un 46.3.apakšpunkts paredz, ka iekšējo tehnisko pārbaudi jāveic reizi četros gados, savukārt hidraulisko reizi astoņos gados. Līdz ar to šobrīd veidojas situācija, ka šādām iekārtām ir jāveic darba vielas nomaiņa daudz ātrākā termiņā nekā to ir paredzējis spiedieniekārtas kompleksa ražotājs, lai būtu iespējams veikt iekšējo tehnisko pārbaudi. Savukārt hidraulisko pārbaudi šādām iekārtām nevar nodrošināt. Hidrauliskās pārbaudes veikšana nav iespējama arī tādiem spiedieniekārtu kompleksiem, kuri sastāv no vairākiem tehniski neatdalāmiem posmiem ar atšķirīgu darba un maksimāli pieļaujamo spiedienu un līdz ar to ar atšķirīgu testēšanas spiedienu. Šāda veida spiedieniekārtu kompleksiem nav iespējams piemērot hidrauliskās pārbaudes metodi, jo tās rezultātā tiks bojāta kāda no spiedieniekārtas kompleksa daļām. Kā vēl viens piemērs minami spiedieniekārtu kompleksi, kuriem veicot hidraulisko pārbaudi ir jānomaina to atsevišķas sastāvdaļas, kuru sastāvdaļu lietošanas derīguma termiņš saskaņā ar ražotāja noteikto pārsniedz Noteikumu 46.3.apakšpunktā noteikto hidrauliskās pārbaudes termiņu, proti, astoņi gadi. Līdz ar to, veicot šādu spiedieniekārtu kompleksu hidraulisko pārbaudi, nelietderīgi jānomaina iekārtas sastāvdaļas, kuras tehniski vēl ir izmantojamas. Lai nodrošinātu tehnisko pārbaužu veikšanu, izmantojot alternatīvas pārbaudes metodes, tiem spiedieniekārtu kompleksiem, kuriem tehnisko pārbaužu veikšana atbilstoši Noteikumu prasībām ir ierobežota vai pat nav iespējama, un ņemot vērā, ka spiedieniekārtu un to kompleksu ražotāji atbilstoši iekārtas konstruktīvajam risinājumam atsevišķos gadījumos norāda iekārtai veicamās tehniskās pārbaudes kārtību un periodiskumu, ar Noteikumu projektu tiek paredzēts, ka spiedieniekārtu kompleksiem, kuriem saskaņā ar konstruktīvo izpildījumu un ražotāja instrukcijā norādītajiem lietošanas apstākļiem tehnisko un hidraulisko pārbaudi nav iespējams veikt vai to veikšana nav lietderīga, tehniskās pārbaudes saturu un periodiskumu nosaka, ņemot vērā ražotāja instrukcijā sniegtos norādījumus.Vienlaikus Noteikumu projektā tiek precizēts Noteikumu 2.9.apakšpunkta redakcija atbilstoši spēkā esošajam normatīvā akta regulējumam, proti, Ministru kabineta 2009.gada 28.jūlija noteikumiem Nr.815 “Noteikumi par būtiskām prasībām aerosola flakoniem un to marķēšanas un klasificēšanas kārtību”, kā arī Noteikumu 5.1 1.apakšpunkts, jo akreditācijas principi jau ir noteikti Ministru kabineta 2008.gada 16.decembra noteikumos Nr.1059 „Noteikumi par atbilstības novērtēšanas institūciju novērtēšanu, akreditāciju un uzraudzību”, tādēļ nav nepieciešams tiešo atsauču uz akreditācijas standartiem izmantošana un normatīvo aktu prasību dublēšana. |
| 3. | Projekta izstrādē iesaistītās institūcijas | Patērētāju tiesību aizsardzības centrs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz spiedieniekārtu kompleksu valdītājiem, spiedieniekārtu kompleksu inspicēšanas institūcijām, kā arī tirgus uzraudzības institūciju - Patērētāju tiesību aizsardzības centru |
| 2. | Tiesiskā regulējuma ietekme uz tautsaimniecību un administratīvo slogu | Ar projektu tiek atvieglota spiedieniekārtu kompleksu tehnisko pārbaužu veikšanas kārtība, paredzot iespēju veikt tehniskās pārbaudes arī spiedieniekārtu kompleksiem, kuru tehnisko pārbaužu veikšana atbilstoši Noteikumu prasībām ir ierobežota vai pat nav iespējama. Kopumā noteikumu projekts uzlabo uzņēmējdarbības vidi |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Noteikumu projekta izstrādē tika īstenota 2016.gada 23.maija Ekonomikas ministrijas rīkotajā sanāksmē, kurā tika iesaistītas visas spiedieniekārtu kompleku inspicēšanas institūcijas. |
| 2. | Sabiedrības līdzdalība projekta izstrādē | Visas spiedieniekārtu kompleku inspicēšanas institūcijas tika iesaistītas Noteikumu projekta izstrādē un pēc Noteikumu projekta izstrādes tās tika informētas par Noteikumu projekta gala redakciju un iespēju sniegt savu viedokli par to. |
| 3. | Sabiedrības līdzdalības rezultāti | Visas spiedieniekārtu kompleksu inspicēšanas institūcijas atbalsta Noteikumu projekta tālāko virzību  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patērētāju tiesību aizsardzības centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

*Anotācijas III, IV un V sadaļa – projekts šīs jomas neskar.*

Ministru prezidenta biedra,

ekonomikas ministra pienākumu izpildītājs,

iekšlietu ministrs R.Kozlovskis

Vīza:

Valsts sekretāra pienākumu izpildītājs,

valsts sekretāra vietnieks R.Aleksejenko

18.07.2016. 13:30

957

Lipskis

67013292, Valdis.Lipskis@em.gov.lv